НАЦИОНАЛНА ПРОЦЕНА РИЗИКА ОД ПРАЊА НОВЦА, ФИНАНСИРАЊА ТЕРОРИЗМА И ФИНАНСИРАЊА ШИРЕЊА ОРУЖЈА ЗА МАСОВНО УНИШТЕЊЕ

**Национална процена ризика од прања новца, финансирања тероризма и финансирања ширења оружја за масовно уништење** усвојена на седници Владе одржаној 5. децембра 2024. године. Резултати Националне процене ризика (NRA) део су заједничког рада државног и приватног дела система РС и добијене вредности процене ризика су од изузетне важности за адекватну примену прописа из области спречавања ПН/ФТ/ФШОМУ од стране приватног сектора. Идентификовање, процена и разумевање ризика представљају суштински важан део примене и развоја система за спречавање прања новца и финансирања тероризма у држави.

Циљ процена ризика јесте да се утврде области и поступања у систему једне државе које носе потенцијално виши, односно нижи ризик од прања новца и финансирања тероризма, како би сви учесници у систему спречавања ПН/ФТ/ФШОМУ могли низом мера и активности адекватно да одговоре на утврђене ризике.

Процењеним ризицима обухваћен је период од три године – од 1. јануара 2021. године до 31. децембра 2023. године, чиме је Република Србија преиспитала и проценила ризике који постоје у систему за спречавање прања новца, финансирања тероризма и финансирања ширења оружја за масовно уништење. Министарство унутрашње и спољне трговине учествовало је у процени ризика у свим областима за претње и рањивости у делу нефинансијског сектора Републике Србије који надзире, нарочито код обвезника/посредника у промету и закупу непокретности.

У оквиру ове процене ризика извршене су Процена ризика од прања новца, Процена ризика од финансирања тероризма, Процена ризика правних лица и правних аранжмана, Процена ризика од прања новца и финансирања тероризма у сектору дигиталне имовине, Процена ризика од финансирања ширења оружја за масовно уништење и Процена ризика од злоупотребе непрофитних организација у сврху финансирања тероризма.